17 Ka bo-1930, batho ba ile ba thoma go re ganetša go diriša diteišene tša radio tša lefase. Ka gona mafelelong a 1937, batho ba Jehofa ba ile ba fetoga le maemo. Ba ile ba kgaotša go diriša diteišene tša radio go phatlalatša molaetša wa Beibele gomme ba swarega kudu le go feta ka bodiredi bja ntlo le ntlo. * Lega go le bjalo, radio e ile ya tšwela pele e dirišwa go phatlalatša molaetša wa Mmušo ditikologong tše dingwe tše di lego lekatana goba dinageng tšeo re bego re sa dumelelwa go nea bohlatse ka baka la dipolotiki. Ka mohlala, go tloga ka 1951 go fihla ka 1991, seteišene se sengwe sa radio kua West Berlin, Jeremane, se be se gaša dipolelo tša Beibele ka mehla e le gore batho bao ba dulago dikarolong tša selete seo ka nako yeo se bego se bitšwa Bohlabela bja Jeremane ba ka kwa molaetša wa Mmušo. Go thoma ka 1961 go fihlela ka morago ga nywaga ya ka godimo ga e masometharo, seteišene sa radio sa mmušo kua Suriname, Amerika Borwa, se ile sa gaša lenaneo la metsotso e 15 beke le beke go phatlalatša ditherešo tša Beibele. Go tloga ka 1969 go fihla ka 1977, mokgatlo o ile wa gatiša mananeo a radio a ka godimo ga a 350 a sehlogo se se rego, “Mangwalo ka Moka a Buduletšwe.” Diteišene tša radio tše 291 di ile tša gaša lenaneo leo dileteng tše 48 kua United States. Ka 1996, seteišene sa radio kua Apia, e lego motsemošate wa Samoa kua South Pacific, se ile sa gaša lenaneo la beke le beke la sehlogo se se rego, “Dikarabo tša Dipotšišo Tšeo o Ipotšišago Tšona ka Beibele.”